Rüstəm İbrahimbəyov

Rüstəm Məmməd İbrahim oğlu İbrahimbəyov (vene keeles Рустам Ибрагимбеков Rustam Ibragimbekov; 5. veebruar 1939 Bakuu – 11. märts 2022) oli aserbaidžaani kirjanik, filmistsenarist ja filmirežissöör.

İbrahimbəyov lõpetas 1963. aastal Bakuus  Aserbaidžaani Nafta- ja Keemiainstituudi, 1967. aastal Moskvas Kõrgemad Stsenaristide Kursused ja 1974. aastal  Üleliidulises Riiklikus Kinematograafia Instituudis kõrgemad režissööride kursused.

İbrahimbəyov oli Kinoliitude Konföderatsiooni esimees, ühtlasi 2003. aastast Aserbaidžaani Kinematografistide Liidu esimees ja 2018. aastast filmiauhinna "East–West. Golden Arch" juhatuse esimees.

2013. aastal loobus İbrahimbəyov topeltkodakondsusest (oli sellal Aserbaidžaani ja Venemaa kodanik) ning üritas kandideerida Aserbaidžaani presidendivalimistel, kuid ebaõnnestunult.

İbrahimbəyov kirjutas üle 40 filmistsenaariumi, sealhulgas on ta olnud Eesti filmi "Karu süda" ja Oscari saanud filmi "Päikesest rammestunud" kaasstsenarist. Samuti on ta olnud kaastegev NSV Liidu riikliku preemia (1981) ja Venemaa Föderatsiooni riikliku preemia (1993, 1996, 1998, 2000) saanud filmide stsenaariumite loomisel. 

İbrahimbəyov on olnud kuue mängufilmi režissöör. Tema film "Kabusun gözüylə" (2010) võitis 2011. aastal filmiauhinna Nika.

Tunnustus
1976 – Aserbaidžaani NSV teeneline kunstitegelane
1995 – Venemaa Föderatsiooni teeneline kunstitegelane
1998 – Aserbaidžaani rahvakirjanik
2011 – Rahvusvahelise Antalya filmifestivali elutööauhind
2011 – filmiauhind Nika kategoorias "Parim SRÜ, Baltimaade ja Gruusia film" 
2020 – filmiauhind Nika kategoorias "Au ja väärikus"

Ta oli valitud Venemaa Kunstide Akadeemia auliikmeks.

Välislingid

Kategooria:Aserbaidžaani kirjanikud
Kategooria:Venemaa kirjanikud
Kategooria:Nõukogude Liidu inimesed
Kategooria:Aserbaidžaani stsenaristid
Kategooria:Venemaa stsenaristid
Kategooria:Aserbaidžaani filmilavastajad
Kategooria:Venemaa filmilavastajad
Kategooria:Aserbaidžaani filmiprodutsendid
Kategooria:Venemaa filmiprodutsendid
Kategooria:NSV Liidu riikliku preemia laureaadid
Kategooria:Sündinud 1939
Kategooria:Surnud 2022